LUR veroordeel Old Mutual oor lyksak-voorvalSkermgreep uit die video Nonhlanhla Khoza, LUR vir maatskaplike ontwikkeling in KwaZulu-Natal, het haar afgryse uitgespreek ná ŉ versekeraar glo geweier het om te betaal vir ŉ begrafnisdiens. ŉ Video is Dinsdagaand wyd op sosiale media versprei van twee vroue wat ŉ liggaam in ŉ lyksak na Old Mutual se kantoor in KwaDukuza dra en die lyksak in die kantoor neersit. Hulle het daarop aangedring dat hul eis uitbetaal word. Old Mutual het glo geweier om die eis uit te betaal, en die Mtshali-familie kon nie begrafnisreëlings bekostig nie. Die familie het gesê hulle het gevoel dit was hul laaste opsie om die lyk na die versekeraar se kantoor te neem. Hulle het bygevoeg hulle gaan ook alle ander polisse kanselleer wat hulle by die versekeraar het. Thandaza Mtshali en Thobeka Mhlongo het hul oom, die 46-jarige Sifiso Justice Mhlongo, se liggaam na Old Mutual se kantoor geneem. Mhlongo is op 7 November oorlede toe hy buite ŉ plaaslike mediese fasiliteit gesit het. Hy is in ŉ kroeg aangeval en wou die voorval aanmeld. “Ons is geskok oor die voorval,” het Khoza gesê. “Ons het nog nooit vantevore só iets gesien nie. Die optrede van die versekeringsmaatskappy is veragtelik. Daar is klaarblyklik verskeie ander families wat ook deur hierdie trauma gaan wanneer hulle veronderstel is om geld te ontvang om hul geliefdes te begrawe.” Khoza het gesê die rede hoekom die video so wyd op sosiale media versprei is, is ŉ teken dat dit ŉ groot probleem is onder gemeenskappe. “Old Mutual het baie pyn en lyding veroorsaak vir dié familie wat hul geliefde verloor het. Die regering sal nie net agteroorsit terwyl die kwesbares mishandel word nie.” Volgens Khoza het die familie ŉ begrafnispolis by die maatskappy om hul geliefdes met waardigheid te kan begrawe, maar hulle is van bakboord na stuurboord gestuur toe hulle veronderstel was om die betaling te ontvang. Die departement van maatskaplike ontwikkeling het kontak gemaak met die familie en sal bystand lewer. “ŉ Span maatskaplike werkers is ook ontplooi om berading te verskaf.” Old Mutual het intussen bevestig die eis is uitbetaal. “Dit is baie ontstellend en ons het baie simpatie met die familie tydens hierdie moeilike tyd. Ons kan bevestig die eis is uitbetaal. Weens die sensitiewe aard van die saak, sal ons verder direk met die familie in verbinding wees.” Die versekeraar het bygevoeg alle eise word op ŉ individuele basis geassesseer en die voorval, by die betrokke bank, is betreurenswaardig, maar ŉ geïsoleerde voorval. “Alhoewel ons alles in ons vermoë doen om eise so vinnig as moontlik uit te betaal, moes hierdie eis verder geassesseer word. Old Mutual streef daarna om eise vinnig uit te betaal en 99% van begrafnispolisse word binne agt uur uitbetaal indien daar aan alle vereistes voldoen word.”